钦定古今图书集成/明伦汇编/官常典/第556卷 > 辛纂
## 钦定古今图书集成/明伦汇编/官常典/第556卷 > 辛纂

按《魏书辛雄传》：“雄从父兄纂，字伯将，学涉文史，温良
雅正。初为兖州安东府主簿，与秘书丞同郡李伯尚
有旧。伯尚与咸阳王禧同逆，逃窜投纂，事觉，坐免官。
积十馀年，除奉朝请，稍转太尉骑兵参军，每为府主
清河王怿所赏。及欲定考，怿曰：‘辛骑兵有学有才，宜
为上第’。转越骑校尉，尚书令。李崇北伐蠕蠕，引为录”
事参军。临淮王彧北征，以纂随崇有称，启为长史。及
广阳王渊北伐，又引为长史，寻拜谏议大夫。雅为彧
所称叹，屡在朝廷荐举之。萧衍遣将曹义宗攻新野，
诏纂持节、兼尚书左丞、南道行台，率众赴接，至便破
之。义宗等以其劲速，不敢复进。于时海内多虞，京师
更无继援，惟以二千馀兵捍御疆场。又诏为荆州军
司，除骁骑将军，加辅国将军。纂善抚将士，人多用命，
贼甚惮之。会肃宗崩，讳至，咸以对敌，欲秘凶问。纂曰：
“安危在人，岂关是也。”遂发丧号哭，三军缟素。还入州
城，申以盟约。寻为义宗所围，相率固守。庄帝即位，除
通直散骑常侍、征卤将军，兼尚书，仍行台。后大都督
费穆击义宗，擒之，入城。因举酒属纂曰：“微辛行台之
在斯，吾亦无由建此功也。”入朝言于庄帝，称纂固节
危城，宜蒙爵赏，以劝将来。帝乃下诏慰勉之。寻除持
节、平东将军、中郎将，赐绢五十疋，金装刀一口。永安
二年，元颢乘胜卒至城下，尔朱世隆狼狈退还，城内
空虚，遂为颢擒。及庄帝还宫，纂谢不守之罪。帝曰：“于
时朕亦北巡，东军不守，岂卿之过？”还镇虎牢，俄转中
军将军、荥阳太守。民有姜洛生康乞得者，旧是太守
郑仲明，左右，豪猾偷窃，境内为患。纂伺捕擒获，枭于
郡市，百姓忻然。加镇东将军。太昌中，除左光禄大夫。
纂侨寓洛阳，乃为河南邑中正。永熙三年，除使持节、
河内太守。齐献武王赴洛，兵集城下，纂出城谒王曰：
“纂受诏于此，本有御防。大王忠贞王室，扶奖颠危，纂
敢不匍匐。”王曰：“吾志去奸佞，以康国道。河内此言，深
得王臣之节。”因命前侍中司马子如曰：“吾行途疲敝，
宜代吾执河内手也。”便入洛。九月，行西荆州事，兼尚
书南道行台，寻正刺史。时蛮酋樊五能破析阳郡，应宇文黑獭。纂议欲出军讨之，纂行台郎中李广谏曰：
“析阳四面无民，唯一城之地耳。山路深险，表里群蛮。
今若少遣军，则力不能制贼；多遣，则减彻防卫，根本
虚弱。脱不如意，便大挫威名。人情一去，州城难保。”纂
曰：“岂得纵贼不讨，令其为患日深！”广曰：“今日之事，唯
须万全。且虑在心腹，何暇疥癣。闻台军已破洪威，计
不久应至，公但约勒属城，使各修完垒壁，善抚百姓，
以待救兵。虽失析阳，如弃鸡肋。”纂曰：“卿言自是一途，
我意以为不尔。”遂遣兵攻之，不克而败，诸将因亡不
返。城人又密招西贼，黑獭遣都督独孤如愿率军潜
至，突入州城，遂至厅阁。纂左右惟五六人，短兵接战，
为贼所擒，遂害之。赠都督定殷二州诸军事、骠骑大
将军、尚书左仆射、司徒公、定州刺史。